Увогуле, коласаўскія Каляды адметныя сваім духоўным зместам, бо сярод арганізатараў - святары. Прычым з’язджаюцца яны з розных куточкаў краіны. Братоў протадыякана Свята-Пакроўскага храма горада Баранавічы Андрэя Гарбунова і настаяцеля храма ў гонар праведнай дзевы Іўліяніі, князёўны Альшанскай вёскі Альшаны Іаана Гарбунова наведвальнікі музея ведаюць добра. Тут, у музеі, яны прадстаюць у нечаканых для сябе ролях. Першы пранікнёна выконвае рамансы пад гітару, а другі выступае ў якасці вядучага. І трэба аддаць ім належнае: галасы гучныя, пастаўленыя – не наслухацца. Ды і дзе ты яшчэ пачуеш, як святар чытае ўрыўкі з “Новай зямлі” пра Каляды?